
A lágyékhajlati feltárásból végzett érműtétek szövődményeként kialakuló sebfertőzések megelőzése negatív nyomásterápia zárt seben történő alkalmazásával

Bevezetés: A negatív nyomású sebkezelés (NPWT) a krónikus, illetve nehezen gyógyuló
sebek, sebfertőzések kezelésében egyre nagyobb szereppel bír. Az érsebészeti műtéteket
követően kialakuló sebfertőzések predilekciós helye az inguinális régióban, az úgynevezett
femorális háromszögben ejtett hosszanti metszés sebei. Ismertek hajlamosító tényezők,
melyek szerepet játszanak a sebfertőzés kialakulásában, mint a diabétesz,
elhízás, korábbi műtétek ugyanebben a régióban továbbá az alsó végtagokon jelen levő
gangrénák, fekélyek. Nemzetközi irodalomban számos közlemény jelent meg, amelyek
alátámasztják azt a tényt, miszerint az NPWT alkalmazása jelentősen tudta csökkenti a
posztoperatív sebfertőzések előfordulási gyakoriságát a primer bemetszett varratokkal
egyeztetett műtéti sebek esetén. Ezt incizionális negatív nyomású sebkezelésnek (INPWT)
hívják.
Célkitűzés: Kutatásunk jelenlegi célja megvizsgálni, hogy ciNPWT csökkenti-e a
sebfertőződések, sebgyógyulási zavarok kialakulását. A kutatás későbbi célja egy pontosabb
rizikócsoport meghatározása, akiknél a módszer eredményesen alkalmazható.
Módszerek: A vizsgálatunkba összesen 30 beteget vontunk be, akiknél legalább egy kritérium
teljesül (BMI>30 vagy korábbi műtét ugyanebben a régióban vagy végtagon jelen levő szövet
elhalás, seb). A kontroll csoportba kerülő betegeknél (n=15) hagyományos sebfedést
(Cosmopor E) alkalmaztunk. A ciNPWT csoportban (n=15) a műtőben a varratokkal
egyeztetett sebet fehér szivaccsal (Vivano Med White Foam) fedtük, majd fóliával
légmentesen lezártuk és ide csatlakoztattuk a vákuum gép portját amin keresztül azonnal
megkezdődött a seb szívása. A gépet folyamatos szívásra és 100 Hgmm-re állítottuk be. A
kezelés időtartama posztoperatív 7. nap. A betegeket a posztoperatív 10., 30., 60. napon,
ambulanciánkon ellenőriztük. A vizsgálat jelenleg folyamatban van, előadásomban a szerzett
tapasztalatokat, eredményeket kívánom bemutatni.
Eredmények: A kontroll csoportban a betegek 40%-ánál (n=6) alakult ki sebgyógyulási zavar,
két esetben szeptikus graft kialakulása miatt reoperációt végeztünk. Az NPWT csoportban
20%-ban (n=3) jelentkezett sebgyógyulási zavar, szeptikus graft nem fordult elő.
Következtetés: A zárt műtéti seben történő negatív nyomásterápia alkalmazása a
posztoperatív 7. napig jelentősen csökkentheti a műtéti sebfertőzések, sebgyógyulási
zavarok előfordulását. Ezzel együtt csökkenthető a rettegett érsebészeti szövődmény, a
szeptikus graft kialakulása.



